Þríþrautarsamband Íslands hlýtur styrk úr Afrekssjóði ÍSÍ Nýverið var gengið frá samningi Þríþrautarsambands Íslands og Afrekssjóðs ÍSÍ vegna styrkveitinga ársins 2018 . Þríþrautarsamband Íslands ( ÞRÍ ) flokkast sem C / Þróunarsérsamband samkvæmt flokkun Afrekssjóðs ÍSÍ fyrir árið 2018 . Heildarstyrkveiting sjóðsins til ÞRÍ vegna verkefna ársins er 1.250.000 kr. og er hækkun á styrkupphæð frá síðasta ári þar sem verkefni ÞRÍ árið 2017 hlutu styrk að upphæð 1 m.kr . Einstaklingar á vegum ÞRÍ hafa tekið þátt í fjölmörgum erlendum mótum á árinu og hefur Guðlaug Edda Hannesdóttir verið þar fremst í flokki , en hún varð heimsmeistari í ITU Aquathlon síðasta sumar og náði m.a. 7. sæti á Evrópubikarmóti í þríþraut sem fram fór í Malmö síðasta haust . Hún stefnir á þátttöku á Ólympíuleikunum í Tokyo 2020 og nýtur m.a. styrks frá Ólympíusamhjálpinni vegna þessa . Þríþrautarsamband Íslands er yngsta sérsambandið innan ÍSÍ og er að byggja upp afreksstarfið sitt en hraður vöxtur hefur verið í íþróttagreininni að undanförnu . Það voru þau Halldóra Gyða Matthíasdóttir , formaður ÞRÍ og Hákon Jónsson , starfsmaður ÞRÍ , sem undirrituðu samninginn fyrir hönd ÞRÍ og þau Lilja Sigurðardóttir , formaður stjórnar Afrekssjóðs ÍSÍ og Andri Stefánsson , sviðsstjóri Afreks - og Ólympíusviðs ÍSÍ fyrir hönd Afrekssjóðs ÍSÍ . Á myndinni má sjá þau Halldóru og Lilju að lokinni undirritun .